‘Dubbele standaarde in regspraak skep rassepolarisasie’ | Maroela Media
‘Dubbele standaarde in regspraak skep rassepolarisasie’
Die VF Plus verwerp enige vorm van rassisme en sal hom sterk daarteen uitspreek, maar is van mening dat die strawwe wat Vrydag opgelê is aan twee mans in die sogenaamde “doodskissaak” buitensporig is en dat dit dubbele standaarde skep wat rassepolarisasie in Suid-Afrika kan aanwakker.
Pieter Groenewald, leier van die VF Plus, het gesê dit was lank reeds duidelik dat die twee mans, Theo Jackson (14 jaar effektiewe gevangenisstraf) en Willem Oosthuizen (11 jaar effektief) voor Vrydag se uitspraak reeds deur die gemeenskap skuldig bevind en veroordeel is.
Volgens hom is daar talle onlangse hofuitsprake wat duidelik die dubbele standaarde met strafoplegging uitwys.
“Eers ná ingryping en vertoë van die VF Plus, is die aanklag na moord verander. Landdros Edmund Patterson het selfs in sy uitspraak gesê dit was duidelik en doelbewuste moord, en ‘nie ‘n fout of nalatigheid nie’. Die vonnis was net agt jaar.
“Rassepolarisasie in Suid-Afrika is besig om al hoe meer op die voorgrond te tree en instellings wat deel uitmaak van die strafregstelsel, soos die polisie en die regbank, moet ŉ voorbeeld stel van onpartydigheid.
“Die vonnis in die doodskissaak bewys egter die teendeel en indien dit nie reggestel word in ŉ appèlverhoor nie, gaan dit meer polarisasie skep en rasseverhoudinge in die land ernstig benadeel,” het Groenewald afgesluit.